laion/Wikipedia-Exotic huggingface dataset:
עיקור (רפואה)

עיקור הוא הליך רפואי שמטרתו למנוע מאדם או מבעל חיים מסוים את היכולת להתרבות. עיקורים מתבצעים בעיקר באמצעים ניתוחיים, ומתבצעים בזכרים ובנקבות. עיקורים הם לרוב תהליך בלתי הפיך. בבני אדם מטרתם העיקרית של עיקורים היא לסייע בתכנון המשפחה, לרוב במדינות מתפתחות בעלות אוכלוסייה רבה. רוב העיקורים של נשים מתרחשים במדינות אלו, ואילו עיקור של גברים מתבצע בעיקר במדינות המערב המתועשות. עיקורים ברחבי העולם נעשים בעיקר בקרב נשים. בהודו התבצעו מדי שנה עיקורים בנשים במחנות עיקור מיוחדים מטעם הממשלה, במסגרת תוכנית לתכנון המשפחה, שמופעלת על ידי המשרד לבריאות ורווחת המשפחה. התוכנית פועלת באמצעות NRHM - "כוח המשימה הלאומי באזורים הכפריים" שפועל מאז 2005 לשיפור רמת הבריאות בכפרי הודו באמצעות מאות אלפי פעילים, שאחד מתפקידיהם הוא לייעץ ולעודד מניעת ילודה. הפעילות מתמקדת בעיקר במדינות הצפוניות והחקלאיות של הודו, בעיקר מקבוצת EAG. ב-. ב-2017 (עד אוקטובר, 2017) התבצעו בהודו 1,473,418 הליכי עיקור. 6.8% היו ניתוחי עיקור גברים ו 93.1% עיקור נשים. טכנית, עיקור מתבצע באמצעות חיתוך צינור הזרע ("וסקטומיה") בגברים וקשירת חצוצרות בנשים. חתך צינור הזרע הוא הליך כירורגי פשוט יחסית. בתהליך זה נאטמים או נקטעים צינורות הזרע ובכך נמנע מן הזרע להגיע לשופכה. הניתוח מבוצע בהרדמה מקומית או בהרדמה מלאה קלה לפי בחירת המנותח. ההכנה לניתוח וההתאוששות ממנו אינן כרוכות באשפוז, ולרוב אחרי התאוששות קצרה החולה נשלח הביתה לנוח. קשירת חצוצרות אצל נשים הוא הליך מסובך יותר שנעשה בהרדמה מלאה בחדר ניתוח, באמצעות לפרוסקופיה. המנתח הוא גינקולוג שמבצע חיתוך של החצוצרות וקשירתן או צריבתן באופן המונע מעבר ביציות אל הרחם. ההליך הוא לרוב בלתי הפיך ומיועד רק לנשים שהחליטו שאינן מעוניינות להיכנס להיריון נוסף, או לכאלה שהיריון נוסף מסכן את חייהן. הליכים אחרים אשר גורמים לעיקור, כמו סירוס בגברים וכריתת רחם בנשים, אינם מתבצעים בבני אדם לצורך עיקור אלא מסיבות אחרות. ערך מורחב – איסור סירוס עיקור בעלי חיים הוא בעייתי מבחינה הלכתית. ב-2015 הפסיק שר החקלאות הישראלי אורי אריאל את המימון לעיקור חתולי רחוב, והורה למצוא פתרון הלכתי לבעיית התפוצצות אוכלוסיית החתולים. עיקור כפוי מדיה וקבצים בנושא עיקור בוויקישיתוף עיקור, באתר אנציקלופדיה בריטניקה (באנגלית) עמוד 54 1=https://nhm.gov.in/New_Updates_2018/In_Focus/11th_CRM_Report_Web.pdf עיקור וסירוס של חתולי רחוב באתר כיפה הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
אוניברסיטת טולוז

אוניברסיטת טולוז (צרפתית: Université de Toulouse) הוא גוף אקדמי המאחד מוסדות להשכלה גבוהה באזור העיר טולוז. הגוף קרוי על שם אוניברסיטת טולוז ההיסטורית, ומאגד בתוכו שלוש אוניברסיטאות ומספר רב של מכללות ובתי ספר להשכלה גבוהה. אוניברסיטת טולוז ההיסטורית, שעל שמה נקרא הגוף, הוקמה בעיר על-פי חוזה פריז (1229), שהכריח את רמון השביעי, רוזן טולוז להקים בעיר אוניברסיטה ללימודי תאולוגיה. יוהאנס מגרלנדיה היה בין המרצים הראשונים. המאוחר יותר התווספו גם לימודי משפט ורפואה. הגוף הנוכחי הוקם ב-27 במרץ 2007, ובמוסדות הלימודים הכלולים בו לומדים מעל ל-100,000 תלמידים וכ-5,000 מרצים. מדיה וקבצים בנושא אוניברסיטת טולוז בוויקישיתוף אתר האינטרנט הרשמי של אוניברסיטת טולוז (בצרפתית ובאנגלית) אוניברסיטת טולוז, ברשת החברתית אינסטגרם החלטת הממשלה באתר legifrance
טרטגל

טרטגל (בספרדית: Tartagal) היא עיר בפרובינציית סלטה בארגנטינה. את טרטגל חוצה נהר טרטגל. העיר נמצאת במרחק של 365 קילומטרים מסלטה, בירת הפרובינציה, ובמרחק של 1,736 קילומטרים מבואנוס איירס, בירת ארגנטינה. בתחילת המאה ה-20 נחנכה במקום תחנת רכבת ששירתה אנשים מהכפרים באזור. תחילה התחנה נקראה על שם מנואלה פדרסה, גיבורה לאומית שנלחמה בכוחות שניסו להשתלט על בואנוס איירס בתחילת המאה ה-19, אולם כעבור זמן קצר השם שונה לטרטגל על שם הצמח טרטגו, מין של חלבלוב הגדל באזור. כעבור זמן קצר התגלו במקום מצבורי נפט וגז גדולים. עקב כך החלה התיישבות גדולה באזור והעיירה טרטגל נוסדה באופן רשמי ב-1924. ב-22 בספטמבר 1949 טרטגל קיבלה מעמד של עיר. העיר נפגעה עקב עליית נהר טרטגל על גדותיו ב-2006 ו-2009. כלכלת העיר מסתמכת בעיקר על הפקת נפט וגז מהמצבורים באזור. בטרטגל נמצאות שלוחות של האוניברסיטה הלאומית של סלטה ושל האוניברסיטה הקתולית של סלטה. את העיר משרת נמל התעופה טרטגל, הנמצא במרחק של 7 קילומטרים דרומית לעיר. טרטגל נמצאת על מסלול הכביש הלאומי מספר 34, המקשר בין הגבול עם בוליביה בצפון הפרובינציה ובין העיר רוסאריו בפרובינציית סנטה פה. מדיה וקבצים בנושא טרטגל בוויקישיתוף
כנס מיתופיה

מִיתוֹפְּיָה הוא כנס ספרותי בנושא פנטזיה המאורגן על ידי עמותת טולקין הישראלית, קהילת הארי פוטר לבוגרים וקהילת הצב נוע ינוע - חובבי טרי פראצ'ט בישראל. במהלך הכנס, מתקיימות הרצאות בנושאים שונים בתוך עולם הפנטזיה, כגון מוסר, דת, מדע, שפות, תרבות ועוד. את ההרצאות מעבירים אנשים שונים העוסקים בתחום, כגון מתרגמים, ספרנים, כותבים, בלשנים ובוגרי תארים בספרות. בנוסף עליהם מרצים גם מתנדבים באגודה הישראלית למדע בדיוני ופנטזיה. הכנס מתמקד בספרי שר הטבעות, הארי פוטר, שיר של אש ושל קרח, וספרי פנטזיה פופולריים אחרים. כנס מיתופיה בדרך כלל אינו סובב סביב רעיון מרכזי אחד. זאת בניגוד לכנסים אחרים בישראל העוסקים בפנטזיה, כגון כנס עולמות או פסטיבל אייקון, שבהם ישנו נושא מרכזי המתחלף בכל שנה. יוצא הדופן לכלל זה הוא כנס מיתופיה 2014, שבו הנושא המרכזי היה "מאה שנים למלחמת העולם הראשונה", ובו ערכו הקראה של טקסטים שונים מהתקופה, בנוסף להרצאות שעסקו בנושא. בנוסף לכך, בשונה משאר הכנסים העוסקים בפנטזיה, אך בדומה לכנס בדיון, כנס מיתופיה סובב אך ורק סביב הרצאות, פאנלים וסדנאות ואינו מקיים תחרות קוספליי. החל מכנס מיתופיה 2016 פועל בכנס יריד דוכנים ומרצ'נדייז ספרותיים. הכנס מתקיים בקיץ מדי שנה מאז 2005. החל מ-2010 הכנס מתקיים בעיר מודיעין בספרייה המרכזית. אתר האינטרנט הרשמי של כנס מיתופיה כנס מיתופיה, ברשת החברתית פייסבוק
שיום

שִׁיּוּם או מתן שמות היא פעולה בה ניתנים שמות לעצמים או למושגים אחרים (כשם שמִסְפּוּר היא פעולה של נתינת מספרים לעצמים או למושגים אחרים). ברמת החברה, שיום הוא הליך המצאת שמות חדשים או השאלתם משפה אחרת. ברמת הפרט, השיום כולל גם הליך הכרה וזכירה של שמות, שהאנשים סביבו נוטים להשתמש בהם. השיום הוא הליך הגדלת אוצר המילים. שיום יכול להיעשות באופן שרירותי לחלוטין או תוך התחשבות בכללים או הנחות מסוימות. דוגמאות: זוג הורים, שבוחר שם לתינוק, עשוי לבחור אותו בלא התייעצות עם איש ובאופן שרירותי לחלוטין. יצרן, שמייצר מוצר חדש, כמעט תמיד יתחשב ברעיונות שיווקיים לצורך שיום המוצר שלו. דהיינו יתחשב ביכולתה של החברה לקלוט את השם החדש ובהערכת הנטייה שלה להמשך אל המוצר בזכות השם. היצרן יכול גם להיעזר בתבניות השיום, הקיימות כבר בשפה, כדי להפוך את שם המוצר שלו לקליט ומובן באופן מידי. לדוגמה, כל דובר עברית יבין מיד מה מייצגים השמות החדשים "הליקופטרון" או "מכבש-כיס". ארכי-ביולוג, שמגלה מאובן של מין, שלא היה ידוע קודם לכן, יצטרך להתפשר עם חוקי הטקסונומיה, לקביעת שמו של המין שגילה. שיטת הנומנקלטורה בכימיה מכתיבה את שמותיהן של מולקולות רבות. הממסד הרפואי והפסיכולוגי מקבל שמות חדשים עבור מצבים פתולוגיים, שהתגלו והוכרו על ידו. אך ישנם מקרים שבהם הממסד מחליט לשנות, כעבור כמה עשורים הן את הגדרת המצבים האלו והן את שמם. זאת בעקבות הצטברות מידע מחקרי. שמות גרמי שמיים – קיימת מערכת סיסטמטית לשיום גרמי שמיים חלק חשוב מפעולת השיום הוא קביעת גבולותיה של פעולה זו. אף חברה לא משיימת כל מושג, שאפשר לשיים. מרבית דוברי העברית, למשל, לא ימצאו טעם להשתמש בשם מיוחד עבור נגר, שמתמחה בהכנת ארונות מטבח או לתת שם מיוחד לקונדיטור, שמתמחה באפיית עוגות קצפת. במילים אחרות, לכול חברה יש גבול לסיבולת חידושי הלשון בתחום אוצר מילים. לחברות שונות יש העדפות שונות בשיום ובאי שיום, חלקן קלות להסבר וחלקן פחות. לדוגמה, קל להסביר מדוע חשוב למגדלי וסוחרי פלפלים להכיר את שמות זני הפלפלים הרבים, ומאידך מדוע הדבר פחות חשוב לטבחים ועוד פחות לקונים מן השורה. לעומת זאת, קשה להסביר מדוע לדובר האנגלית המודרני אין חשיבות רבה להבדל בשפתו בין כחול (Blue) ובין תכלת (Pale Blue, או Azure), אך ישנה חשיבות להבדל בין סגול-כחלחל (violet) לבין סגול-אדמדם (purple). בהגות הפמיניסטית, מקובל לראות במושג "הטרדה מינית" שיום חשוב של תופעה שלא זכתה לשיום בשל הפליה מבנית פטריארכלית. שרית כהן-שלו ונעמה פרידמן, ורד הוא ורד, אבל נרקיס הוא פרח: פרוטוטיפיות ותהליכי שיום בדיסלקסיית עומק, שפה ומוח, 2011 מיכל בירן, אפרת הראל-נוב, אביבה מימוני-בלוך ומלי גיל, אפיוני ליקויים בשיום בגיל הגן: מה ניתן ללמוד מטעויות שיום של ילדים לקויי שפה?, שפה ומוח, 2017 מהי יכולת השיום (מתן שם)? אתר CogniFit מַתַּן שֵׁמוֹת במילון תורת הצורות [בלשנות] (תשע"ח), באתר האקדמיה ללשון העברית גלי צהל, פמיניזם במשפט, באתר ריאיון של אורית קמיר בגלי צה"ל, ‏29.12.2015 ערך זה הוא קצרמר בנושא בלשנות. אתם מוזמנים לתרום לוויקיפדיה ולהרחיב אותו.
חזון העצים

חזון העצים היא נבואה בה מצטווה יחזקאל לבצע פעולות על עצים כמשל לעתיד עם ישראל. חזון העצים מופיע לאחר ובסמוך לחזון העצמות היבשות, ולפני נבואות גוג ומגוג. על פי הכתוב מתנבא יחזקאל כי עליו לקחת עץ אחד, ולכתוב עליו את המילים: ”ליהודה ולבני ישראל חבריו” כדי לסמל את מלכות יהודה ובני בנימין שהסתפחו לממלכתו. אחר כך עליו לקחת עץ נוסף, ולכתוב עליו ”ליוסף עץ אפרים וכל בית ישראל חֲבֵרָו”. בסוף עליו לקרב את העצים זה לזה, ונאמר לו כי בדרך נס יהפכו העצים ליחידה אחת. בסיום הפעולות נאמר ליחזקאל שכאשר יבואו עם ישראל וישאלו אותו על פשר מעשיו, עליו להסביר להם את הדברים. העצים מסמלים את מלכויות ישראל ויהודה, וחיבורם הניסי מסמל את חיבורם העתידי למלכות אחת. בנוסף נזכר בכתוב כי דוד המלך יהיה מלך ונשיא הממלכה המאוחדת העתידית. בסיום הנבואה נזכר כי ה' יכרות "ברית שלום" עם עם ישראל, יתן את משכנו בתוכם, וכך יגדל שם עם ישראל בגויים. הנביא יחזקאל - כל מה שרציתם לדעת ולא העזתם לשאול על יחזקאל ל"ז b:תנ"ך/חומר הלימוד בתנ"ך לבגרות/נושא בחירה: חורבן גלות וגאולה/יחזקאל פרק ל"ז באתר ויקיספר ספר יחזקאל, פרק ל"ז, פסוקים ט"ו–כ"ח ראו דיון על מיקום הנבואה בקישורים החיצוניים שלמטה מצודות דוד ספר יחזקאל, פרק ל"ז, פסוק ט"ז המדרש מסביר את טעם כתיבת המילה "חברו" ללא האות "י" על אף שבניקודה משמה שמדובר בחברים רבים, לרמז על כך שלעתיד לבוא יעשו בני ישראל אגודה אחת בראשית רבה פצ"ח ב' רש"י וכן מצודות דוד ספר יחזקאל, פרק ל"ז, פסוק י"ז ראו דעה נוספת נטולת מקור בקישורים החיצוניים שלמטה בתלמוד מוסבר כי "דוד אחר" יהיה המלך, ודוד המלך יהיה הנשיא (מסכת סנהדרין צח ע"ב). במדרש מוסבר עניין מלכות דוד המלך על זמן העולם הבא (ילקוט שמעוני בראשית מ"ט רמז קנ"ט)
שיעור ילודה

בדמוגרפיה, שיעור ילודה (באנגלית: Crude birth ratio או CBR, משמע שיעור ילודה גולמי) באוכלוסייה מסוימת הוא מדד למספר הלידות המתרחשות בה, וזאת ביחס לגודל אותה אוכלוסייה וביחידת זמן קבועה. בדרך כלל מבטאים שיעורי ילודה את מספר הלידות לכל 1,000 נפש לשנה. באופן זה שיעור ילודה של 20 באוכלוסייה של 100,000 איש משמעו 2,000 לידות באותה אוכלוסייה בשנה. נתוני שיעור הילודה יחד עם שיעור התמותה מאפשרים לחשב את שיעור הריבוי הטבעי. בתוספת נתונים על שיעור ההגירה (בישראל מדובר על הפחתה של מספר היורדים ממספר העולים), ניתן לחשב את שיעור הגידול באוכלוסייה. שיעור הילודה משמש להשוואה סטטיסטית בין תקופות, כדי לבחון מגמות דמוגרפיות, וכן להשוואה בין מדינות. ב-2012, שיעור הילודה העולמי היה 19.15, אוכלוסיית העולם כ-7.1 מיליארד, ומספר הלידות העולמי היה כ-136 מיליון. בישראל, שיעור הילודה גבוה מהשיעור העולמי. בשנים האחרונות הוא נע סביב 21. ב-2011 התרחשו בישראל כ-166 אלף לידות, וגודל האוכלוסייה היה כ-7.8 מיליון נפש. האמריקאים לא רוצים ילדים — אבל אומרים שזה לא נובע מאנוכיות, באתר TheMarker‏, 8 באוגוסט 2024 אקונומיסט, הילודה ברחבי העולם בצניחה. זה הסיכון שאף אחד לא מדבר עליו, באתר TheMarker‏, 11 ביוני 2023 ניו יורק טיימס, זה יקרה כבר בימי חיינו: האנושות תפסיק לגדול — והנסיגה תהיה מהירה, באתר TheMarker‏, 17 באוקטובר 2023 שיעור פריון כולל "UNdata: Crude birth rate (per 1,000 population)". United Nations. 25 באוגוסט 2011. נבדק ב-17 באוקטובר 2011. {{cite web}}: (עזרה)
יצחק כבשנה

יצחק כבשנה (2 בפברואר 1888 - 18 באפריל 1981) היה ממקימי תנועת הפועל הצעיר וממייסדי מושב עין גנים. הוגדר על ידי בן-גוריון כפועל הטוב ביותר בארץ. כבשנה נולד בעיר פלונסק שבפולין ליוסף חיים כבשנה ולרחל מלכה (לבית שיטקו). למד בחדר יחד עם דוד בן-גוריון והצטרף לאגודת עזרא שייסד בן-גוריון ב-1900. ב-1905 עלה לארץ במסגרת העלייה השנייה והחל לעבוד בפרדסי פתח תקווה. במקביל הקים את שם את מפלגת הפועל הצעיר והיה שותף להקמת מושב עין גנים. ב-1910 נאלץ לחזור לפולין כדי להתגייס (עקב היותו בעל אזרחות פולנית). יחד איתו חזר להתגייס גם חברו שלמה לביא. עם סיום הטירונות רכשו השניים דרכונים מזויפים, ערקו מהצבא וחזרו ארצה. עם חזרתו החל כבשנה לעבוד בנטיעות ביער הרצל ובבן שמן תוך שהוא מסייע ליצחק וולקני-אלעזרי. בהמשך מינה אותו וולקני למנהל עבודת הנטיעות. באוקטובר 1913 נשא לאישה את חנה סוקלבר. לאחר הנישואין עברו בני הזוג לגור במושבה כנרת שם עברו לגור בביתו של רפאל ברז'ינסקי שהחליט לרדת לאוסטרליה. במושבה מילא כבשנה תפקידים ציבוריים שונים ומונה כמוכתר המושבה. לאחר התיישבותם בכנרת שכנע כבשנה את הוריו לעלות ארצה ויישב אותם בסמוך למושבה. בתקופת מלחמת העולם הראשונה מונה כבשנה על ידי הטורקים, מתוקף תפקודו כמוכתר, לגייס איכרים עם עגלות וסוסים עבור המאמץ המלחמתי. יצחק התגייס גם הוא וירד עם צי העגלות ואיכרי הגליל לבאר שבע וביצע משם משלוחים עד אל עריש ותעלת סואץ. ב-1917 עם ההתקדמות צפונה של הכוחות הבריטים של אדמונד אלנבי נסוגו הטורקים ולאיכרים התאפשר לחזור לביתם. באותה תקופה החל גירוש תל אביב, אלפי יהודים ממרכז הארץ גורשו על ידי הטורקים לגליל, וכבשנה היה בצוות שפעל למצוא להם מחסה, מזון ועבודה במושבות יבנאל וכנרת. לחנה ויצחק כבשנה נולדו חמישה ילדים. אחת מבנותיו נישאה לאריק נחמקין מנהלל. ב-1977 נפטרה אשתו. הוא נפטר ב-1981 בנהלל עת ביקר בברית נינו. הובא למנוחות בבית הקברות כנרת. דוד תדהר (עורך), "יצחק כבשנה", באנציקלופדיה לחלוצי הישוב ובוניו, כרך ז (1956), עמ' 2806 נדב מן, 100 שנה להקמת כנרת - חלק ג' - משפחת כבשנה, באתר ynet, 31 באוקטובר 2008 משפחת כבשנה באתר המושבה כנרת יצחק כבשנה (אורכב 19.10.2014 בארכיון Wayback Machine) באתר "מלון בכל מקום" יצחק כבשנה באתר "ראשונים" פתח תקווה דוד בן-גוריון, ממלכתיות פועלית, מדעית וחלוצית, דבר, 21 באפריל 1964 יצחק מיכאלי, מי היו מייסדי "הפועל הצעיר", דבר, 20 בינואר 1981 חנה נולדה בפולין ב-1896, עלתה לארץ ב-1914 וחיה ביבנאל שם הכירה את אחיותיו של כבשנה, מרים וחנה, שנישאו לבני משפחת יפה (מרים נישאה לחיים יפה וחנה נישאה לדב יפה) הודעת נישואין של יצחק כבשנה, הפועל הצעיר, 14 בנובמבר 1913 בערוב ימיהם עברו ההורים לטבריה שם גרו ליד בתם חווה הוכפלד ולאחר מותם נקברו בבית הקברות הישן בטבריה יצחק מרידור, יצחק כבשנה, מאחרוני עליה שניה, הובא למנוחות, דבר, 27 באפריל 1981
יום התקנים העולמי

יום התקנים העולמי נחגג בעולם מדי שנה ב־14 באוקטובר. היום מכבד את המאמצים של אלפי מומחים לפתח תקנים בהתנדבות וללא תשלום בתוך ארגוני פיתוח סטנדרטים כגון הנציבות הבינלאומית לאלקטרוטכניקה (IEC), ארגון התקינה הבינלאומי (ISO), איגוד הטלקומוניקציה הבינלאומי (ITU), אגודת מהנדסי חשמל ואלקטרוניקה (IEEE), כוח המשימה ההנדסי של האינטרנט (IETF). המטרה של היום התקנים הבינלאומי היא העלת את המודעות בקרב רגולטורים, תעשיינים וצרכנים באשר לחשיבותם של תְּקִינָה (סְטַנְדַּרְטִיזַצְיָה (אנ')) לכלכלה העולמית. ה־14 באוקטובר נבחר במיוחד כדי לציין את התאריך שבו, בשנת 1946, נציגים מ-25 מדינות התכנסו לראשונה בלונדון והחליטu ליצור ארגון בינלאומי שיתמקד בקידום תקינה. למרות שרק שנה לאחר הפגישה ארגון התקינה הבינלאומי הוקם, ויום התקנים העולמי נחגג לראשונה רק ב־1970. מסביב לעולם פעילויות שונות שנבחרו על ידי גופים לאומיים לציון היום. בארצות הברית חגיגות יום התקנים העולמי מתקיימות ב־23 באוקטובר. מדיה וקבצים בנושא יום התקנים העולמי בוויקישיתוף אתר האינטרנט הרשמי של יום התקנים העולמי Maria Lazarte, Happy World Standards Day!, ‏2014-10-13 (באנגלית) World Standards Day (באנגלית) 2014 World Standards Day (באנגלית) (ארכיון) ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
ירבוע גדול

ירבוע גדול (שם מדעי: Jaculus orientalis) הוא מין מכרסם ממשפחת הירבועיים החי באזורי מדבר באפריקה ובאסיה וחי גם בישראל. הירבוע חי במדבריות, בחולות ובשיחים באזורים יבשים שונים וכן בשדות. הוא נצפה במדינות הבאות: אלג'יריה, מצרים, ישראל, לוב, מרוקו, ערב הסעודית ותוניסיה. אורך גופו של הירבוע הגדול 9.5 עד 16 ס"מ. רגליו האחוריות ארוכות בהרבה מרגליו הקדמיות. לו זנב ארוך של 12.8 עד 25 ס"מ המכוסה פרווה דקה וקצרה, ובקצהו ציצת שיער שחור ולבן. משקלו הממוצע של הירבוע כ-139 גרם. הזכר גדול במקצת מהנקבה. הם נעים בקפיצות באמצעות שתי רגליהם האחוריות, בצורה המאפשרת להם לנוע במהירות תוך חיסכון באנרגיה. עיניו ואוזניו הגדולות מסייעות לו לזהות טורפים ואיומים בסביבתו. הירבוע הגדול פעיל בלילה. את מהלך היום הוא מבלה במחילתו ובכך נמנע מהחום. בחודשי החורף יכולים הירבועים לישון זה על גבי זה לשמירת חום גופם. הוא ניזון ממיני צומח רבים ואף מפטריות מדבר. הוא משתמש ברגליו הקדמיות לחיפוש מזון בחול. הנקבות ממליטות בכל המלטה 2 עד 8 גורים, כשבממוצע מומלטים 3 גורים. משך ההיריון 40 יום. לאחר ההמלטה נשארת האם קרוב לגוריה במחילה, ומספקת לגוריה מזון והגנה. בתחילת חייהם אורך רגליהם הקדמיות והאחוריות דומה, הזנב קצר, הם ללא פרווה ועיניהם ואוזניהם סגורות. בארבעת השבועות הראשונים של חייהם נעים הגורים באמצעות רגליהם הקדמיות וגרירת גופם ורגליהם האחוריות, ולאחר מכן הם מסוגלים לנוע באמצעות ארבע רגליהם. בגיל של כ-7 שבועות הם מסוגלים לנוע באמצעות שתי רגליים בלבד. הם פוקחים את עיניהם לאחר 5 שבועות. הם מגיעים לעצמאות בגיל 8-10 שבועות ומגיעים לבגרות מינית בגיל 8 עד 12 חודשים. הירבועים הם חיות חברתיות, ופעמים רבות נמצאים יחד קבוצות. הם מסוגלים לשחק אחד עם השני. הם חופרים מחילות בחולות המדבר, לעומק של 75 עד 175 ס"מ, ולאורך של עד 2.5 מטר. בישראל נפוץ הירבוע הגדול בנגב. בעבר נצפה הירבוע בתל שוקת, בתל ערד, בדרום מדבר יהודה, מערד לבאר שבע, דרומה מנחל סכר, בירוחם ובמשאבי שדה. הירבוע הגדול סובל מפגיעה בבית הגידול בשל קיטוע, קרקעות המשמשות למרעה שמפחיתות את המזון הזמין וחרישה לצורכי חקלאות הפוגעת במחילותיו. מדיה וקבצים בנושא ירבוע גדול בוויקישיתוף ירבוע גדול, באתר ITIS (באנגלית) ירבוע גדול, באתר NCBI (באנגלית) ירבוע גדול, באתר Animal Diversity Web (באנגלית) ירבוע גדול, בבסיס הנתונים ARKive (באנגלית) ירבוע גדול, באתר האנציקלופדיה של החיים (באנגלית) ירבוע גדול, באתר GBIF (באנגלית) Wiest, W. 2006. "Jaculus orientalis" (On-line), Animal Diversity Web. Accessed October 14, 2014 ירבוע גדול באתר הרשימה האדומה של IUCN Wiest, W. 2006. "Jaculus orientalis" (On-line), Animal Diversity Web. Accessed October 14, 2014 Greater Egyptian Jerboa באתר החברה להגנת הטבע.
ת'ורנטון

ת'ורנטון (באנגלית: Thornton) היא עיר במדינת קולורדו שבארצות הברית. ת'ורנטון נמצאת 16 ק"מ צפון-מזרחית מבירת קולורדו, דנוור. על פי לשכת מפקד האוכלוסין של ארצות הברית, מתגוררים בעיר 118,772 תושבים נכון לאפריל 2010, גדילה של 44.2% ממפקד האוכלוסין של ארצות הברית לשנת 2000, אז מנתה העיר 82,384 תושבים. ת'ורנטון העיר השישית בגודל אוכלוסייתה במדינת קולורדו. ת'ורנטון הייתה מורכבת אך ורק מאדמות חקלאיות עד שנת 1953, אז רכש סאם הופמן קרקעות כ-11 ק"מ צפונית מדנוור. העיר שהופמן התחיל הייתה הקהילה המתוכננת הראשונה במחוז אדמס והראשונה שמציעה שירותים עירוניים מהיטל מס יחיד, כולל שירותי בילוי ואיסוף זבל חינם. העיר נקראת על שמו של מושל קולורדו לשעבר דן ת'ורנטון. האגודה הקהילתית של ת'ורנטון (Thornton Community Association) נוסדה בשנת 1954 כדי להדריך את התפתחות הקהילה החדשה. עד סוף שנת 1955, ת'ורנטון מנתה 5,500 תושבים במעל ל-1,200 בתים. האגודה הקהילתית של ת'ורנטון הייתה חיונית וסייעה ליישוב הקהילתי להפוך לעיר בשנת 1956. אוייר לירי נבחר לראש העיר הראשון. על פי לשכת מפקד האוכלוסין של ארצות הברית, שטחה הכולל של העיר הוא 70.4 קמ"ר, מתוכם 69.6 קמ"ר אדמה ו-0.77 קמ"ר מים. על פי מפקד האוכלוסין של שנת 2000, היו בעיר 82,384 תושבים, 28,882 משקי בית, ו-21,517 משפחות. צפיפות האוכלוסייה הייתה 1,184.2 נפש לקמ"ר. היו בעיר 29,573 יחידות דיור בצפיפות ממוצעת של 425.1 דירות לקמ"ר. העיר התחלקה ל: 82.71% לבנים 1.46% אפרו אמריקאים 1.12% אינדיאנים 2.50% אסיאתים 8.96% מגזע אחר 3.14% משני גזעים או יותר ההכנסה החציונית למשק בית בעיר הייתה $54,445 וההכנסה החציונית למשפחה הייתה $58,742. ההכנסה החציונית לגברים הייתה $40,098 לעומת $29,982 לנשים. ההכנסה לנפש הייתה $41,471. בערך 4.0% מהמשפחות ו-5.2% מהאוכלוסייה היו מתחת לקו העוני, מהם 6.4% מתחת לגיל 18 ו-4.5% מגיל 65 ומעלה. מדיה וקבצים בנושא ת'ורנטון בוויקישיתוף אתר האינטרנט הרשמי של ת'ורנטון (באנגלית)
פאייטוויל

פאייטוויל (באנגלית: Fayetteville) היא בירת מחוז קמברלנד במדינת קרוליינה הצפונית שבארצות הברית. בעיר השוכנת על גדות נהר קייפ פיר מתגוררים כ-200,000 תושבים (נכון ל-2010), מה שהופך אותה עיר השישית בגודלה בקרוליינה הצפונית, ובמטרופולין שלה מתגוררים למעלה מ-360,000 תושבים. צפונית לעיר נמצא הבסיס פורט בראג של צבא ארצות הברית. לאחר דיכוי מרידות של הילידים המקומיים בקרוליינה הצפונית בתחילת המאה ה-18 החלה התיישבות במעלה נהר קייפ פיר. מתיישבים סקוטים מההיילנדס הקימו במעלה הנהר את ההתיישבויות קמפבלטון וקרוס קריק. סוחרים מעיר הנמל וילמינגטון רצו עיירה בנהר קייפ פיר כדי לאבטח את המסחר שלהם עם פנים הארץ. הם חששו שאנשים יעדיפו להעביר סחורות בנהר פי די ומשם אל נמל צ'ארלסטון בקרוליינה הדרומית. בהתאם לכך הם שכרו שטחים בקרוס קריק והקימו את עיירתם. במהלך מלחמת העצמאות של ארצות הברית, שפרצה ב-1775, המתיישבים הסקוטים תמכו בכתר הבריטי ונותרו נאמנים לו, אך הם הובסו בסופו של דבר על ידי תומכי העצמאות. לאחר המלחמה הוחלט לאחד את קמפבלטון וקרוס קריק לעיירה אחת שנקראה פאייטוויל, על שם המרקיז דה לה פאייט, גנרל צרפתי שעזר לתומכי העצמאות במלחמה. לה פאייט עצמו גם ביקר בפאייטוויל ב-1825. ב-1789 התכנסה בעיר האספה של קרוליינה הצפונית שאשררה את חוקת ארצות הברית. פאייטוויל הייתה מועמדת להיות בירת המדינה החדשה, אך בסופו של דבר נבחרה ראלי. במרץ 1865, במהלך מלחמת האזרחים האמריקנית, פאייטוויל הותקפה על ידי כוח של 60,000 בפיקודו של ויליאם שרמן. הכוח השמיד מאגר נשק של הקונפדרציה ששכן בעיר ולאחר מכן גם החריב אותה. ב-20 באוקטובר 1898 ערכו דמוקרטים דרומיים עצרת גדולה בפאייטוויל, בשיתוף ארגון עליונות לבנה בשם "החולצות האדומות". עצרת זו סימנה את תחילתן של המהומות הגזעיות בווילמינגטון. בעשורים שלאחר מכן העיר שוקמה, ולאחר מלחמת העולם הראשונה היא גדלה באופן משמעותי. כלכלת העיר מסתמכת בעיקר על משרות בבסיסים הצבאיים באזור. בנוסף יש באזור העיר מספר מפעלים של תעשיית הנשק האמריקאית. בעיר פועלות מספר אוניברסיטאות ומכללות, בהן אוניברסיטת המדינה פאייטוויל והאוניברסיטה המתודיסטית. את העיר משרת נמל התעופה האזורי פאייטוויל, הנמצא במרחק של 6 קילומטרים דרומית למרכז העיר. בעיר עוברים מספר קווי רכבת, המקשרים בין היתר לערים ניו יורק ומיאמי. למרות גודלה הקטן של העיר, היא זוכה להתייחסיות תרבותיות במוזיקה, ספורט וסרטים. הראפר ג'יי קול גדל בעיירה ועל כן מזכיר אותה ואת שכונותיה ותושביה המפורסמים ברבים משיריו. מלבד תושבי העבר המפורסמים שגדלו בעיר, גם בסיס הצבא המפורסם מזכה את העיירה באזכורים בסרטים הוליוודים ובשירים של אמנים מפרוסים, כדוגמת האזכור אליה זכתה בשיר "Look Around" של להקת "רד הוט צ'ילי פפרז". צרפת סן-אבול, צרפת מדיה וקבצים בנושא פאייטוויל בוויקישיתוף אתר האינטרנט הרשמי של פאייטוויל (באנגלית) פאייטוויל, באתר אנציקלופדיה בריטניקה (באנגלית) אוכלוסייה במטרופולינים לפי מפקד 2010 והערכות אוכלוסייה ב-2011, לשכת מפקד האוכלוסין של ארצות הברית.
פאייטוויל (פירושונים)

פאייטוויל (באנגלית: Fayetteville) הוא שמם של מספר מקומות בארצות הברית אשר נקראים על שמו של המרקיז דה לה פאייט. האם התכוונתם ל... פאייטוויל – עיר במדינת קרוליינה הצפונית. פאייטוויל (ארקנסו) – עיר במדינת ארקנסו. פאייטוויל (ג'ורג'יה) – עיר במדינת ג'ורג'יה. פאייטוויל (טנסי) – עיר במדינת טנסי.
כבריאס

כבריאס (ביוונית: Χαβρίας, בלטינית: Chabrias;‏ 429-356 לפנה"ס בקירוב) היה מצביא אתונאי מהולל בן המאה ה-4 לפנה"ס. ב-388 לפנה"ס הוא ניצח באייגינה צבא משותף לספרטנים ולאייגינים בפיקודו של גורגופאס. אחר כך פיקד על הצי המלחמתי שנשלח לסייע לאוואגורס, מלך קפריסין, במלחמתו נגד הפרסים. ב-378 לפנה"ס, לאחר שכרתה אתונה ברית עם תבאי כנגד ספרטה, הדף כבריאס בהצלחה את כוחותיו הרבים יותר של אגסילאוס השני ליד תבאי. כשהסתערו לעברו חייליו של אגסילאוס, הורה כבריאס לאנשיו להישאר על עומדם ולא לתקוף, כשחודי כידוניהם פונים מעלה ולא לעבר האויבים ומגיניהם שעונים על ברכם השמאלית ולא נשענים על כתפם. החיילים השכירים שבפיקודו נשמעו מיד לפקודתו ללא כל היסוס, ולאחר מכן ביצעו עמיתיהם, לוחמי הגדוד הקדוש של תבאי בפיקודו של גורגידאס. "הפגנת בוז" זו עצרה על פי המסופר את התקדמותם של החיילים הספרטנים, וזמן קצר לאחר מכן אגסילאוס נסוג. ב-376 לפנה"ס נחל כבריאס ניצחון מכריע על הצי הספרטני בקרב ליד נקסוס, אך למרות שיכול היה להשמיד את הצי הספרטני, השתהה כדי לאסוף את גופות החללים של ציו בזוכרו את גורל המצביאים האתונאים לאחר קרב ארגינוסאי. מאוחר יותר, כאשר עברו האתונאים לצד הספרטנים, הדף את צבא אפמינונדס למרגלות חומות קורינתוס. ב-366 הואשם יחד עם קליסטרטוס בבגידה, משום שיעץ להסגיר את אורופוס לידי התבאנים. הוא זוכה מאשמה זו, וזמן קצר אחר כך קיבל על עצמו לשמש כמצביא בשירותו של טאוס מלך מצרים, שהתגונן מפני כיבושה מחדש של ממלכתו על ידי הפרסים. כשפרצה מלחמת בעלות הברית (357 לפנה"ס), פיקד כבריאס יחד עם כארס על הצי האתונאי. הוא נהרג בהתקפה על כיוס. Anderson, J. K. (1963). "The Statue of Chabrias". American Journal of Archaeology 67 (4): 411–413. Bianco, Elisabetta (2000). "Chabrias Atheniensis". Rivista Storica dell’ Antichità 30: 47–72. Burnett, Anne Pippin and Edmonson, Collin N. (1961). "The Chabrias monument in the Athenian Agora". Hesperia 30 (1): 74–91. Pritchett, W. Kendrick (1974). The Greek State at War. London, University of California Press. pp. 72–77. כבריאס, באתר אנציקלופדיה בריטניקה (באנגלית) Mark H. Munn (1993). The Defense of Attica: The Dema Wall and the Boiotian War of 378-375 B.C.. University of California Press. ערך זה כולל קטעים מתורגמים מהמהדורה האחת-עשרה של אנציקלופדיה בריטניקה, הנמצאת כיום בנחלת הכלל